Man se liggaam in moeras gekryArgieffoto: SAPD/Facebook Die liggaam van ŉ onbekende man is Dinsdag met ŉ kopwond in ŉ moeras aangetref. Russel Meiring, woordvoerder van ER24, het gesê paramedici is deur plaaslike owerhede na die moeras in Parklands in Kaapstad ontbied nadat die man se liggaam gewaar is. “Paramedici moes ŉ kort afstand die moeras in loop waar hulle die man reeds dood gevind het. Hy het ŉ groot wond aan sy kop gehad. Daar kon niks vir hom gedoen word nie en hy is op die toneel dood verklaar,” het Meiring gesê. Lt.kol. Andrè Traut, provinsiale polisiewoordvoerder, het die voorval Woensdag aan Maroela Media bevestig. “Die liggaam is naby die treinspoor in Uitbreiding 5 van die informele nedersetting gevind. Die omstandighede rakende die man se dood word ondersoek,” het Traut gesê. Die polisie doen ŉ geregtelike doodsondersoek.